作者:李昴英
標題:賀新郎
內容:世羨官高大。又誰知、幾多卿相，身榮名壤。我輩相逢無愧色，彼此蒼顏健在。又榮易、分攜越海。寫出陽關離別恨，看一行、雁字斜飛界。天下寶，願自愛。白衣蒼狗須臾改。久冥心、雞蟲得失，鷃鵬遲快。君帶貂蟬頭上立，老我荷衣草帶。肯此膝、向人雅拜。遠餞元非趨炎者，二十年、相與形骸外。義金石，更堅耐。